COR/09/6 Brussell, is-6 ta' Frar 2009 Il-Kumitat tar-Reġjuni waqt is-Sessjoni Plenarja - It-12 u t-13 ta' Frar 2009 -Messaġġ mill-President Is-sena l-ġdida bdiet b'aġenda mimlija għall-mexxejja politiċi kollha fl-Unjoni Ewropea. Iċ-ċittadini jistennew mingħandna li naġixxu malajr iżda bil-galbu sabiex niffaċċjaw l-isfidi li qed jikbru tal-kriżi finanzjarja u ekonomika, u biex ngħinu ntaffu l-konsegwenzi tagħha. Fl-istess ħin, kwistjonijiet oħra – bħall-ġlieda kontra l-bidla fil-klima, il-problemi relatati mal-immigrazzjoni, it-tfittxija għal politika aħjar dwar il-kura tas-saħħa fl-Ewropa, jew il-ħtieġa li tiġi mħarsa l-kwalità tal-prodotti agrikoli tagħna – ma jistgħux jitħallew jistennew u għandhom jiġu indirizzati issa. Is-Sessjoni Plenarja li ġejja tal-KtR, tat-12 u t-13 ta' Frar, se tagħtina l-opportunità li niddiskutu kif qed jittrattaw dawn il-kwistjonijiet ir-reġjuni u l-bliet fl-Ewropa. Aħna se nifformulaw il-fehmiet u r-rekwiżiti konkreti tagħna għall-Ewropa u l-Istati Membri. Se nilqgħu lill-Kummissarju Andris Piebalgs, li huwa responsabbli għall-Politika Ewropea tal-Enerġija, sabiex jiddiskuti l-lezzjonijiet li tgħallimna mill-kriżi tal-gass li laqtet l-Ewropa f'Jannar, u sabiex ngħaqdu l-isforzi fil-ġlieda għal provvista akbar ta' enerġija rinnovabbli fl-Ewropa. Fil-fatt, huwa biss bir-reġjuni u l-bliet li l-UE tista' tikseb l-għanijiet ambjentali ambizzjużi tagħha li żżid l-effiċjenza fl-enerġija b'20 fil-mija u li tnaqqas l-emissjonijiet tas-CO2 tal-Ewropa b'20 fil-mija sal-2020. Filwaqt li qed joqorbu l-elezzjonijiet tal-Parlament Ewropew f'Ġunju, aħna, il-membri tal-Kumitat tar-Reġjuni, se nagħtu spinta lill-isforzi tagħna biex ninfurmaw liċ-ċittadini dwar l-Ewropa u dwar l-importanza tal-votazzjoni li ġejja. Jiena stedint lill-Viċi President tal-Kummissjoni Ewropea Margot Wallström, li hija responsabbli għall-Politika Ewropea tal-Komunikazzjoni, sabiex tipparteċipa fi skambju ta' ideat mal-membri tal-KtR dwar kif nistgħu niżguraw li ċ-ċittadini jafu dwar dawn l-elezzjonijiet u li jieħdu sehem fihom. Aħna ħerqana wkoll li nilqgħu lil Cyril Svoboda, il-Ministru Ċek għall-Politika Reġjonali, li se jippreżenta l-programm tal-Presidenza Ċeka tal-UE, li se jwaqqaf l-aġenda politika komuni tagħna għax-xhur li ġejjin. Barra minn hekk, aħna se nkomplu d-dibattitu importanti dwar il-koeżjoni territorjali u s-sehem tar-reġjuni u l-bliet fl-implimentazzjoni tal-politiki tal-UE, suġġett kruċjali li se jkun ukoll fil-qofol tas-Summit tal-KtR li jmiss tar-Reġjuni u l-Bliet fi Praga fil-5 u s-6 ta' Marzu. Nispera li tingħaqad magħna u ssegwi d-dibattiti tagħna. Luc Van den Brande Dettalji dwar is-Sessjoni Plenarja: Data u ħin: Il-Ħamis 12 ta' Frar, mit-3 sad-9 p.m., u l-Ġimgħa 13 ta' Frar, mid-9 a.m. sas-1 p.m. Post: Il-Parlament Ewropew, fil-Bini József Antall, Kamra JAN 2Q2, rue de Trèves 1A, 1050 Brussell Aġenda tal-Plenarja u abbozzi ta' opinjonijiet – agħfas hawn Se ssir laqgħa għall-istampa ma' Cyril Svoboda, il-Ministru Ċek għall-Politika Reġjonali, u ma' Luc Van den Brande, il-President tal-Kumitat tar-Reġjuni fit-12 ta' Frar fis-2.30 p.m. (Kamra TBC) Opinjonijiet fil-qosor 1. Il-bidla fil-klima u l-enerġija Ir-rwol tar-reġjuni fil-proposti ambizzjużi tal-Ewropa sabiex jiġu ttrattati l-bidla fil-klima u t-tnaqqis tal-emissjonijiet tal-gass b'effett ta' serra se jkun il-mira tad-dibattitu Plenarju mal-Kummissarju għall-Enerġija Andris Piebalgs, nhar il-Ġimgħa 13 ta' Frar, l-aħħar jum tal-Ġimgħa Ewropea għall-Enerġija Sostenibbli (EUSEW). Il-Kumitat tar-Reġjuni dejjem enfasizza l-importanza li jiġu involuti bliet u reġjuni fi kwalunkwe strateġiji għall-ġlieda kontra l-bidla fil-klima, bħalma huwa l-Patt tas-Sindki, li se jiċċelebra wkoll l-ewwel anniversarju tiegħu waqt l-EUSEW, u l-Kummissarju se jiddiskuti dan u modi prattiċi oħra kif jistgħu jagħtu s-sehem tagħhom livelli sottonazzjonali tal-gvern. Żewġ opinjonijiet mill-membri tal-KtR jikkontribwixxu wkoll għad-dibattitu dwar ir-rwol tar-reġjuni fi kwistjonijiet ambjentali. Fl-opinjoni tiegħu dwar “Trasport aktar Ekoloġiku”, Herwig Van Staa, il-President tal-Land ta' Tirol (AT/PPE) jiffoka fuq l-użu tan-nollijiet sabiex jitnaqqas it-trasport fit-toroq, u jistieden lir-reġjuni sabiex ikunu involuti fid-deċiżjoni dwar fejn se jiġu introdotti n-nollijiet u kif għandhom jintefqu l-flus li jinġabru. Sadattant, fl-opinjoni tagħha dwar “Ir-reviżjoni tal-EMAS u l-Ekotikketta”, Britt Lundberg, Membru tal-Gvern ta' Åland (FI/ALDE), tgħid li r-reviżjoni tas-sistema Komunitarja ta' eko-amministrazzjoni u verifika (EMAS) u l-eko tikketta mfassla sabiex turi lill-konsumaturi prodotti meqjusa bħala mhux ta' ħsara għall-ambjent, għandha tinkludi involviment akbar mill-awtoritajiet lokali u reġjonali fil-promozzjoni taż-żewġ skemi permezz tar-rwol tagħhom ta' akkwist pubbliku. 2. Il-kriżi ekonomika u l-koeżjoni territorjali L-effetti ta' tnaqqis fl-attività ekonomika jew ta' riċessjoni jinħassu l-ewwel fil-livell lokali u reġjonali Qed issir aktar diffiċli biex jiġu ffinanzjati proġetti pubbliċi, u l-pressjoni fuq l-infiq pubbliku qed tkompli tikber, iżda diġà qed isiru sejħiet għal programmi pubbliċi biex jagħtu spinta lill-ekonomija. Il-Membri tal-Kumitat tar-Reġjuni, permezz tar-responsabbiltajiet lokali tagħhom, qed jesperjenzaw kuljum restrizzjonijiet bħal dawn. Constance Hanniffy, Membru tal-Kunsill tal-Kontea ta' Offaly (IE/PPE), użat id-djalogu tagħha mal-SMEs Irlandiżi bħala kontribut minn isfel għal fuq għall-abbozz ta' opinjoni tagħha “Aħseb l-ewwel fiż-żgħir - Att dwar in-Negozji ż-Żgħar għall-Ewropa”, fejn titlob li titnaqqas il-burokrazija għall-appoġġ tal-imprenditorija. F'kuntest bħal dan, il-Kummissjoni għall-Politika Ekonomika u Soċjali tal-KtR tenfasizza fl-abbozz ta' opinjoni tagħha – bit-titolu “Is-Suq Intern – viżjoni soċjali u s-servizzi ta' interess ġenerali” – li l-awtoritajiet lokali u reġjonali qed jistennew proposta għal qafas legali mill-Kummissjoni Ewropea sabiex tkun żgurata ċertezza legali ġenwina għall-provvediment ta' servizzi ta' interess ġenerali. Wieħed mill-għanijiet segwiti minn regolament bħal dan jista' jkun li tiġi żgurata koeżjoni territorjali fl-Ewropa. Din it-tema ġiet inkluża fit-Trattat ta' Liżbona u se tiġi indirizzata minn Jean-Yves Le Drian, il-President tal-Kunsill Reġjonali ta' Bretagne (FR/PSE) waqt is-sessjoni Plenarja. Huwa għandu jippreżenta opinjoni li se tkun il-kontribut uffiċjali tal-KtR għall-konsultazzjoni dwar il-koeżjoni territorjali mnedija mill-Kummissjoni Ewropea f'Ottubru li għadda, fejn jenfasizza l-importanza ta' din bħala objettiv politiku għall-Ewropa flimkien mal-koeżjoni ekonomika u soċjali. Robert Bright, Membru tal-Kunsill tal-Belt ta' Newport (UK/PSE), jikkunsidra t-Teknoloġiji tal-Informatika u l-Komunikazzjoni fl-opinjoni tiegħu “Servizz Universali għal Komunikazzjonijiet Elettroniċi” bħala fatturi mexxejja sabiex tiżdied il-kompetittività u jitjiebu s-servizzi pubbliċi, fi ħdan l-Istrateġija mġedda tal-UE ta' Liżbona. Huwa jitlob lill-UE biex tagħti garanzija li jiġu offruti servizzi u komunikazzjonijiet ta' kwalità għolja bi prezzijiet raġonevoli liċ-ċittadini kollha, minkejja s-sitwazzjoni soċjali jew ġeografika tagħhom. 3. L-immigrazzjoni u r-relazzjonijiet ma' pajjiżi terzi Peress li r-reġjuni u l-bliet iridu jindirizzaw l-isfidi ta' integrazzjoni fil-politiki soċjali u ekonomiċi tagħhom, l-immigrazzjoni dejjem tkun suġġett jaħraq fil-Kumitat tar-Reġjuni. Din is-sessjoni Plenarja se tiddiskuti tliet opinjonijiet relatati mal-immigrazzjoni. L-opinjoni “L-awtoritajiet lokali u reġjonali fil-quċċata tal-politiki tal-integrazzjoni”, imħejjija minn Dimitrios Kalogeropoulos, is-Sindku ta' Egaleo – Ateni (EL/PPE), tenfasizza l-irwol tal-awtoritajiet sottonazzjonali kemm fil-pajjiż ta' oriġini kif ukoll fil-pajjiżi ospitanti sabiex tinkiseb integrazzjoni b'suċċess. Ursula Männle, Membru tal-Parlament Bavarjan (DE/PPE), fl-abbozz ta' opinjoni tagħha dwar “Il-Green Paper dwar il-Migrazzjoni u l-Mobilità” tenfasizza r-rwol tal-edukazzjoni fl-integrazzjoni tat-tfal u ż-żgħażagħ minn sfond ta' migranti. Fl-aħħar nett, il-KtR jindirizza l-konnessjonijiet li l-bliet jistgħu joħolqu ma' pajjiżi terzi fl-opinjoni “Id-Diplomazija tal-Bliet”, abbozzata minn Eleni Loucaides, Kunsillier Muniċipali ta' Nikosija (CY/PPE). Hija tirreferi għall-importanza tal-bliet meta jkunu qed jitqiegħdu fil-livelli kollha l-pedimenti għal demokrazija li taħdem, biex b'hekk jinħoloq ambjent stabbli fejn in-nies jistgħu jgħixu fil-paċi fi klima ta' prosperità. 4. Konsumaturi aktar siguri u b'saħħithom Se jiġu diskussi wkoll fis-sessjoni Plenarja numru ta' miżuri mfasslin biex jagħmlu l-ħajja aħjar u aktar sigura għall-konsumaturi Ewropej. Karsten Uno Petersen (DK/PSE), Membru tal-Kunsill Reġjonali tad-Danimarka tan-Naħa t'Isfel, jenfasizza fl-opinjoni tiegħu dwar “Il-kura tas-saħħa transkonfinali” li t-tnaqqis tad-diskrepanzi kbar fil-livell tas-servizzi tas-saħħa bejn l-Istati Membri għandu jkun il-punt tat-tluq sabiex tiġi regolata din il-kwistjoni kkumplikata, filwaqt li jħeġġeġ li jkun hemm appoġġ akbar għar-reġjuni l-aktar milquta, b'mod speċjali dawk tul il-fruntieri bejn l-Istati Membri. Sadattant, skont Lea Saukkonen (FI/PPE), Membru Deputat tal-Kunsill tal-Belt ta' Ħelsinki, fl-opinjoni tagħha dwar “L-Ajru Uniku Ewropew II”, il-konsumaturi se jibbenefikaw mill-ħolqien ta' sett waħdieni fuq firxa tal-UE ta' standards tas-sikurezza tal-ajru li għandhom iħeġġu lit-trasportaturi bl-ajru joperaw aktar minn ajruporti reġjonali. Barra minn hekk, daqt ikun hemm il-possibbiltà li jsir titjib kbir fil-kwalità tal-ikel, skont Milner Whiteman (UK/UEN-EA), Membru tal-Kunsill tad-Distrett ta' Bridgenorth, li fl-opinjoni tiegħu dwar “Il-Green Paper dwar il-kwalità tal-prodotti agrikoli”, iħeġġeġ lill-produtturi Ewropej biex jiffukaw fuq il-kwalità sabiex jikkompetu b'mod aktar effettiv b'importazzjonijiet bi spejjeż baxxi, u jistieden lill-awtoritajiet lokali biex jagħtu s-sehem tagħhom billi jinkoraġġixxu lill-iskejjel u lill-isptarijiet joffru prodotti mkabbra lokalment. Żur is-sit elettroniku tal-KtR: www.cor.europa.eu Il-Kumitat tar-Reġjuni L-awtoritajiet lokali u reġjonali fl-Istati Membri jimplimentaw madwar żewġ terzi tal-leġiżlazzjoni tal-UE. Il-Kumitat tar-Reġjuni nħoloq fl-1994 sabiex jagħti vuċi lir-rappreżentanti tal-gvernijiet lokali dwar il-kontenut ta' dawn il-liġijiet. Il-KtR jorganizza ħames sessjonijiet plenarji fis-sena u fihom it-344 membru jivvutaw għall-opinjonijiet li jinħarġu b'reazzjoni għal-leġiżlazzjoni proposta. Il-Kummissjoni Ewropea, li tagħti bidu għal-liġijiet tal-UE, u l-Kunsill tal-Ministri, li jiddetermina l-kontenut finali tal-leġiżlazzjoni (is-soltu flimkien mal-Parlament Ewropew), għandhom l-obbligu li jikkonsultaw lill-KtR dwar firxa wiesgħa ta' oqsma ta' politika, fosthom l-ambjent, l-impjieg u t-trasport. It-Trattat ta' Liżbona ser ikompli jsaħħaħ il-pożizzjoni tal-Kumitat tar-Reġjuni. Fil-ġejjieni, il-Parlament Ewropew ser ikollu jikkonsulta lill-Kumitat dwar il-kwistjonijiet kollha li huma importanti għar-reġjuni u l-muniċipalitajiet. Il-Kumitat jista' wkoll jappella quddiem il-Qorti tal-Ġustizzja tal-UE f'każ li jinkisru d-drittijiet tiegħu jew jekk jaħseb li l-liġi tal-UE tkun qed tikser il-prinċipju tas-sussidjarjetà jew ma tirrispettax is-setgħat reġjonali jew lokali. Għal aktar informazzjoni, jekk jogħġbok kellem lil: Athénais Cazalis De Fondouce Tel: +32 (0)2 282 24 47 Athenais.CazalisdeFondouce@cor.europa.eu Chris Jones Tel: +32 (0)2,546 87 51 Christopher.Jones@cor.europa.eu Biex taqra l-istqarriji stampa preċedenti, agħfas hawn.